SAPD se swak bestuur lei tot krisis in 10111-sentrumDie vakbond Solidariteit het vandag aangevoer dat die langdurige swak bestuur van die polisie tot die huidige arbeidsonrus aanleiding gegee het. Dit volg na gerugte van ŉ beoogde staking van die SAPD-werkers wat die noodlynnommer (10111) beman. Volgens Renate Barnard van Solidariteit behels die probleem by die 10111-sentrum vele elemente, maar dit hou onder andere verband met die aanstelling van SAPD-lede ingevolge die Wet op die Suid-Afrikaanse Polisiediens, die aanstelling van administratiewe personeel ingevolge die Staatsdienswet en die feit dat hierdie twee groepe werkers in sommige gevalle dieselfde funksies verrig, maar dat hul vergoeding (salarisvlakke, voordele en bevorderingsgeleenthede) drasties verskil. Beloftes wat sedert 2013 deur verskillende politieke ampsbekleërs en topbestuurders gemaak is, is nooit geïmplementeer nie. “Die SAPD se topbestuur sal daarteen moet waak om in hul poging om hierdie probleem te probeer oplos, nie nuwe arbeidsprobleme te skep nie. Indien administratiewe personeel wat tans op salarisvlak 5 aangestel is (ekwivalent aan die rang van konstabel), op ŉ lukrake wyse bevordering gaan kry na salarisvlak 7 (ekwivalent aan adjudant-offisier), sal dit tot hernude ontevredenheid onder lede van die SAPD aanleiding gee,” het Barnard bygevoeg. “Polisiebestuur ignoreer die geldige griewe van administratiewe beamptes op salarisvlak 6, asook die griewe van onder-offisiere (konstabels, sersante en adjudant-offisiere) ten opsigte van salarisskaalaanpassings. Hierdie optrede deur die bestuur gaan verseker die genoemde lyn-funksionarisse vervreem en tot nuwe arbeidsonrus lei. “Die taktiek van belowe en vergeet wat tot dusver gevolg is, kan nie langer voortduur nie. Die uiteindelike slagoffers van die langdurige swak bestuur van die polisie, is die lede van die publiek. Met Suid-Afrika se huidige misdaadprobleem kort ons ŉ doeltreffende polisiediens wat nie lamgelê word deur beleidsonsekerheid, arbeidsonrus en swak bestuur nie,” waarsku Barnard. Lees meer oor die 10111-staking op Maroela Media.